Nintendo

Nintendo Co., Ltd. — იაპონური მრავალეროვნული ვიდეო თამაშების კომპანია, რომლის სათავო ოფისი კიოტოში მდებარეობს. ის ქმნის და აქვეყნებს როგორც ვიდეო თამაშებს, ისე ვიდეო თამაშების კონსოლებს.

დაარსდა 1889 წლის 23 სექტემბერს იაპონიის ქალაქ კიოტოში, ფუსაჯირო იამაუჩის მიერ. თავდაპირველად, კომპანია აწარმოებდა ხელნაკეთ სათამაშო ბანქოს, „ჰანაფუდას“. 1960-იან წლებში, Nintendo-მ სათამაშოების, მოგვიანებით კი ვიდეო თამაშების წარმოებას შეუდგა. 1970-იან წლებში კომპანიამ პირველი არკადული თამაშები შექმნა, ხოლო 1977 წელს პირველი სათამაშო კონსოლი, Color TV-Game გამოუშვა. Nintendo წამყვან კომპანიად იქცა მას შემდეგ, რაც 1980-იან წლებში ბაზარზე „Donkey Kong“ (1981) და Nintendo Entertainment System (NES) გამოსცა, რომელიც იაპონიის ფარგლებს გარეთ „Super Mario Bros.-თან ერთად 1985 წელს გამოვიდა.

მომდევნო წლებში, Nintendo-მ გამოუშვა ვიდეო თამაშების ინდუსტრიაში ყველაზე წარმატებული კონსოლები, მათ შორის Game Boy (1989), Super Nintendo Entertainment System (1991), Nintendo DS (2004), Wii (2006) და Nintendo Switch (2017). კომპანიამ აგრეთვე შექმნა ან გამოსცა მრავალი ცნობილი ფრენჩაიზი, მათ შორის „Mario“, „Donkey Kong“, „The Legend of Zelda“, „Animal Crossing“ და „Pokémon. კომპანიის თილისმა, მარიო, ერთ-ერთი ყველაზე ცნობილი გამოგონილი პერსონაჟია, ხოლო Nintendo-ს სხვა გმირებმა — მათ შორის ლუიჯი, დონკი კონგი, სამუსი, ლინკი, კირბი და პიკაჩუ — საერთაშორისო აღიარება მოიპოვეს. კომპანიის ფრენჩაიზებზე დაყრდნობით შეიქმნა რამდენიმე ფილმი და თემატური პარკები.

2025 წლის მაისის მონაცემებით, Nintendo-ს კონსოლების გაყიდვებმა 860 მილიონს, ხოლო თამაშების გაყიდვებმა 5.9 მილიარდ ერთეულს გადააჭარბა. იგი, იაპონიასა და მსოფლიოში მრავალ შვილობილ კომპანიას ფლობს. აგრეთვე ჰყავს მეორე მხარის დეველოპერები, მათ შორის HAL Laboratory, Intelligent Systems და Game Freak. Nintendo იაპონიის ერთ-ერთი უმდიდრესი და დაფასებული კომპანიაა.

 რესურსები ინტერნეტში 




სქოლიო

კატეგორია:1889 წელს დაარსებული კომპანიები

კატეგორია:ვიდეო თამაშების მწარმოებელი კომპანიები
კატეგორია:ვიდეო თამაშების კომპანიები იაპონიაში
კატეგორია:ვიდეო თამაშების გამომცემელი კომპანიები
კატეგორია:იაპონური ბრენდები
კატეგორია:იაპონიის კინოკომპანიები
კატეგორია:იაპონიაში ბაზირებული ტრანსნაციონალური კომპანიები
კატეგორია:იაპონიის სათამაშოების კომპანიები